Svona ferðu að því að losa þig við sykurinn Það er sykur á ótrúlegustu stöðum og það í meira magni en okkur grunar . mbl.is/standard.co.uk Gleðilegt ár kæru lesendur og velkomin í Heilsuhorn Kaju . Áramótin eru að baki og margir hafa sett sér markmið á nýju ári . Algengustu markmiðin eru að venju að létta sig , hætta einhverju eða bæta einhverju inn í sína daglegu rútínu . Markmiðin tengjast oftar en ekki því að bæta heilsu og vellíðan , sem er gott og gilt , en þegar líða tekur á árið renna markmiðin oftar en ekki út í sandinn sennilega sökum þess að þau voru of háleit og / eða of erfitt að fylgja þeim . Í þessum pistli ætla ég að gefa nokkur góð ráð sem hafa það að markmiði að minnka sykurneysluna , ekki hætta henni alveg . Með því einu að velja hollari viðbættan sykur geturðu stórbætt heilsu þína og um leið minnkað sykurneyslu . Ef við byrjum á byrjunni ég legg til að þú lesir fyrstu tvo pistlana mína um viðbættan sykur til þess að þú verðir meðvitaður / meðvituð um hvað viðbættur sykur er og hvaða heiti hann hefur . Í framhaldi af þeim lestri skaltu setja þér markmið um hvaða viðbætta sykur þú ætlar að útiloka úr mataræði þínu og hvaða viðbætta sykri þú ætlar að halda inni . Ég mæli með að halda inni pálmasykri , hunangi og hlynsírópi . Þetta þrennt er náttúrulegur sykur sem inniheldur næringu að einhverju leyti . Þessi ákvörðun , þ.e. að henda út úr mataræðinu öllum hinum viðbætta sykrinum , kallar á mjög svo breyttan lífsstíl en samt sem áður geturðu gert þér glaðan dag með pálmasykri , hunangi og / eða hlynsírópi . Því að fá sér 70% súkkulaði með hrásykri ætti einnig að halda inni enda hefur það lítil áhrif á sykurpúkann . Skýringuna tel ég vera að með neyslu á 70% súkkulaði innbyrðir þú það mikla næringu að líkaminn segir sjálfkrafa stopp , þ.e. hátt hlutfall kakómassa verður náttúrulegur „ sykurfíknarstoppari “ . Síðan er algjör skylda að lesa innihaldslýsingar þegar farið er að versla og sleppa þeim vörum sem innihalda þann sykur sem er í banni . Þeir sem hætta í viðbættum sykri fara oft í það að fá sér þurrkaða ávexti og falla í þá gryfju að borða óhóflega af þeim . Til að koma í veg fyrir óhóf er besta ráðið að borða ætíð hnetur og / eða fræ með þurrkuðum ávöxtum því prótínið og næringin í hnetum og fræjum býr til þennan líkamlega „ sykurfíknarstoppara “ . Fyrir kökufíklana er mjög gott ráð að nota heilhveiti 2/3 með hvíta hveitinu og lífrænan reyrsykur ( hrásykur ) í staðinn fyrir þann hvíta . Næringin og trefjarnar sem eru í heilhveitinu og að einhverju leyti í reyrsykrinum verða að hinum náttúrulega „ sykurfíknarstoppara “ .